Vastused mõnele küsimusele läksid paraku ka kõrvust mööda. Siiski etteheide, nagu omavalitsused ei saaks riigilt elamuehituseks elamumaad, olevat asjatu. Nimelt Valitsus andvat maad igal istungil. Tuleb meelde, kui koos Heino Luige ja maareformi seaduse ühe autori Valter Aasmäega aastate eest kavandasime Eesti Rahvastikutaaste Regionaalprogrammi, pidas Valter Aasmäe Valitsuse sellist "kapsamaa andmise" praktikat Valitsusele sobimatuks ajaraiskamiseks. Ka täna pole Valter  Aasmäe oma meelt muutnud. Ta ütleb, et  otsustamise tase on viidud liiga kaugele kompetentsi tasemest . Vaba elamumaa jagamise võiks anda maavanemale. Erandjuhul kui on tegemist uue elurajooniga, siis võiks küsida Maa-ameti kooskõlastust. See, et Vabariigi Valitsus tegeleb kapsamaaga pole lihtsalt aja raiskamine vaid priiskamine. Elav näide: Saare valda rajatava noorteküla jaoks maa taotlemise takistused olid ERARE seminaril Riigikogus kõne all üle aasta tagasi.  Paar kuud tagasi otsustas Valitsus, kuhu kuulub ju ka põllumajandus-minister, et see taotlus pole üldse põhjendatudki!